Ifølge neurolog Martin Kelkelund er det Mette Nielsen og hendes praktiserende læge, der bærer hovedansvaret for, at en vital blodprøve blev overset i 2015. Blodprøven pegede på, at Mette Nielsen led af den sjældne sygdom Myasthenia Gravis. Ifølge Martin Kelkelund udeblev Mette Nielsen fra en aftale, ligesom han mener, at hun ikke samarbejdede i forløbet. Forsøgte forgæves at flytte lægeaftale Mette Nielsen er rystet over at læse neurologens svar, som du kan læse i denne artikel: -	Jeg var indkaldt til en samtale i starten af 2015, hvor jeg ikke havde mulighed for at møde op. Jeg prøvede virkelig ihærdigt at få flyttet aftalen, men det var komplet umuligt at komme igennem på telefonen, som aldrig blev taget. Jeg tror jeg ringede 25-30 gange, men kunne ikke engang komme igennem til en telefonsvarer, siger hun. - Det er rystende, at han har lavet en så graverende fejl og så løber fra ansvaret – et ansvar, som Patienterstatningen entydigt har lagt hos ham, siger Mette Nielsen. TV2 Nord har talt med flere speciallæger. Ingen af dem har haft lyst til at udtale sig kritisk om deres kollega Martin Kelkelund, men de bekræfter, at det netop er den læge, der bestiller en blodprøve, som også har ansvaret for, at den bliver fulgt op. TV2 Nord har haft aktindsigt i sagen. Vi har ikke kunnet finde dokumentation for, at Mette Nielsens egen læge skulle have rettet i hvem, der skulle have modtaget det omtalte blodprøvesvar, som Martin Kelkelund anfører.

Opsummering:
I et skriftligt svar til TV2 Nord nægter neurolog at have fejlet i Mette Nielsens sag, på trods af at Patienterstatningen placerer ansvaret hos ham.